Matkaoppaat kertovat lempikohteistaan Tampereella – Esittelyssä muun muassa Näsilinna ja Minna Canthin patsas

Kulttuuritalo Laikussa pääsee torstaina 21. helmikuuta kuuntelemaan maksuttomilla miniluennoilla Tampereen matkaoppaiden lempikohteista, kuten Tampereen kaupunginosista, rakennuksista ja patsaista. Luennot käsittelevät muun muassa Näsilinnaa, Hervannan kirkkoa ja Minna Canthin patsasta. Noin 10-minuuttiset luennot alkavat vartin välein, ensimmäinen klo 14 ja viimeinen klo 16.30. Päivän järjestää Tampereen matkailuoppaat ry kansainvälisen matkailuoppaiden päivän kunniaksi. Vuonna 1948 perustettu Tampereen matkailuoppaat ry on Suomen toiseksi vanhin opasyhdistys. Yhdistykseen kuuluu tällä hetkellä 38 auktorisoitua Tampere-opasta sekä neljä Kangasala-opasta.